CELEX: 32019D0521(01)
Language: bg
Date: 2019-05-10 00:00:00
Title: Решение на Комисията от 10 май 2019 година за изменение на Решение 2012/C 198/06 за създаване на многосекторна и независима експертна група, която да предоставя съвети относно ефективни начини за инвестиране в здравеопазването

21.5.2019   
               
               
                  BG
               
               
                  Официален вестник на Европейския съюз
               
               
                  C 174/3
               
            
         РЕШЕНИЕ НА КОМИСИЯТА
         от 10 май 2019 година
         за изменение на Решение 2012/C 198/06 за създаване на многосекторна и независима експертна група, която да предоставя съвети относно ефективни начини за инвестиране в здравеопазването
         (2019/C 174/04)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като има предвид, че:
         
                     (1)
                  
                  
                     Съгласно член 168, параграф 2 от Договора за функционирането на Европейския съюз държавите членки, заедно с Комисията, са задължени да координират помежду си своите политики и програми в областите, посочени в параграф 1 от същия член. Комисията може в тясна връзка с държавите членки да предприема полезни инициативи за развитието на тази координация, по-конкретно инициативи за установяване на насоки и показатели, организиране на обмен на най-добри практики и подготовка на елементите, необходими за периодично наблюдение и оценка.
                  
               
                     (2)
                  
                  
                     С Решение 2012/C 198/06 на Комисията (1) беше създадена експертна група относно ефективни начини за инвестиране в здравеопазването („групата“), която да предоставя на Комисията независими и многосекторни съвети относно ефективни начини за инвестиране в здравеопазването.
                  
               
                     (3)
                  
                  
                     Първоначалното намерение беше Решение 2012/С 198/06 да се прилага до 1 октомври 2015 г. С Решение 2015/6719/ЕО на Комисията (2) срокът на прилагането на Решение 2012/C 198/06 беше удължен с четири години до 1 октомври 2019 г.
                  
               
                     (4)
                  
                  
                     Групата продължава да служи като механизъм за по-нататъшно развитие на трансграничните познания и експертния опит относно системите на здравеопазване, като така ще се осигурява информация за създаването на политики на национално равнище и на равнището на Съюза и ще се предоставят съвети, с което ще се допринася за ефективни, достъпни и устойчиви системи на здравеопазване.
                  
               
                     (5)
                  
                  
                     Поради това е изключително важно групата да продължи да предоставя съвети относно ефективни начини за инвестиране в здравеопазването, като, ако бъде счетено за необходимо, се възползва от наличния експертен опит в рамките на Съюза и извън него.
                  
               
                     (6)
                  
                  
                     Срокът на прилагане на Решение 2012/C 198/06 следва да бъде удължен с 3 години до 31 декември 2022 г., така че да позволи на групата да функционира през следващия период на назначение.
                  
               
                     (7)
                  
                  
                     Поради това Решение 2012/C 198/06 следва да бъде съответно изменено,
                  
               РЕШИ:
         
            Член единствен
            Член 6 от Решение 2012/C 198/06 се заменя със следното:
            
               
                  „Член 6
                  Приложимост
                  Настоящото решение се прилага до 31 декември 2022 г.“
               
            
         
         
            Съставено в Брюксел на 10 май 2019 година.
            
               
                  За Комисията
               
               Jyrki KATAINEN
               
                  Заместник-председател
               
            
         
         
            (1)  Решение 2012/С 198/06 на Комисията от 5 юли 2012 г. за създаване на многосекторна и независима експертна група, която да предоставя съвети относно ефективни начини за инвестиране в здравеопазването (ОВ C 198, 6.7.2012 г., стр. 7).
         
            (2)  Решение 2015/6719/ЕО на Комисията от 30 септември 2015 г. за изменение на Решение 2012/C 198/06 за създаване на многосекторна и независима експертна група, която да предоставя съвети относно ефективни начини за инвестиране в здравеопазването (C(2015) 6719 final).